"Real" jamoasining portugaliyalik hujumchisi Krishtianu Ronalduning o‘yinidagi pasayishga uning tizzasidagi jarohat sabab bo‘lgan. Marca nashri xabariga ko‘ra, u 3 oydan beri tizzasidagi jarohati tuzalmagan holda o‘ynab kelmoqda. Ma’lum qilinishicha, joriy mavsum avvalida Ronalduning to‘la tuzalmagan tizzasida og‘riq boshlangan. Ammo u davolanmasdan, tiklanish mashqlari orqali tayyorgarlik olib borishni ma’qul ko‘rgan. Shu tufayli u mavsumni bir tekis o‘tkaza olmagan. O‘tgan mavsum to‘purari bo‘lgan Ronaldu joriy mavsumda 8ta uchrashuvning golsiz tark etdi. Oxirgi haftada u o‘zini yaxshi his qila boshlagan. Buning isboti sifatida shuni aytish mumkinki, joriy hafta boshida Ronaldu YeChL doirasida "Malmyo"ga qarshi o‘yinda to‘rtta gol urdi va bitta golli uzatma amalga oshirdi.